Bündnis 90/Die Grünen

Historie

Partiets historie har to røtter. Den ene er partiet De Grønne (Die Grünen), som ble dannet i Vest-Tyskland i 1980, den andre er sammenslutningen Bündnis 90, som ble dannet etter den demokratiske revolusjonen i DDR som en samarbeidsliste for ulike demokratiske borgerbevegelser i 1990. Partiet Bündnis 90/Die Grünen ble etablert i 14. mai 1993 da de to partiene slo seg sammen. Bak grunnleggelsen av Die Grünen i 1980 stod personer med ulik bakgrunn som hadde miljøsaken felles, både personer med bakgrunn fra den demokratiske venstresiden, ikke minst fra miljøbevegelsen og fredsbevegelsen som Petra Kelly, og miljøbevisste konservative som senere partileder Wilhelm Knabe.
Partiet står for miljøvern og ellers for sosialliberale standpunkter, og har markert seg som tilhengere av et multikulturelt samfunn, en liberal innvandringspolitikk, gjennom støtte til mer deltagerdemokrati, borgerrettigheter, sosial rettferdighet og personvernspørsmål, og i økonomisk politikk som tilhengere av sosial markedsøkonomi og en ansvarlig markedsliberalisme. Partiet har alltid vært sterke tilhengere av europeisk integrasjon og av EU. Partiet endte i 1999 med å støtte NATOs inngripen mot Serbia i Kosovokrigen, og har åpnet for bruk av militærmakt i intervensjoner utenlands for humanitære formål og terrorbekjempelse. 1980-tallet var preget av fraksjonskamper mellom den heller sosialliberalt orienterte og pragmatiske, sentrumsnære fløyen (såkalte Realos, dvs. «realister») og den mer økososialistisk orienterte venstrefløyen (såkalte Fundis, dvs. «fundamentalister») i partiet, som endte med at sentrumsfløyen gikk av med seieren og at mange medlemmer av venstrefløyen gikk ut av partiet i 1990–91. Etter dette beveget partiet seg et stykke til høyre i det politiske landskapet og har siden definert seg som et sosialliberalt sentrumsparti som er åpent for samarbeid med både SPD, CDU og FDP. I senere år har partiet også i økende grad definert seg som liberalt.
Die Grünen ble første gang innvalgt i Forbundsdagen i 1983, med 5,6 % av stemmene og 28 representanter. I 1985 deltok partiet første gang i regjering, i delstaten Hessen i koalisjon med SPD. Joschka Fischer ble miljøvernminister. Partiet deltok fra 1998 til høsten 2005 i forbundsregjeringen sammen med SPD. Joschka Fischer var visekansler og utenriksminister. Ved valget 28. september 2009 fikk partiet sin høyeste oppslutning noensinne med 10,7%. Tysklands nåværende president Joachim Gauck startet sin politiske karriere som politiker for forløperen Bündnis 90, og ble første gang nominert som presidentkandidat av Bündnis 90/Die Grünen og SPD i 2010.
Partiet har deltatt i en lang rekke delstatsregjeringer siden 1985, som koalisjonspartner for både SPD, CDU og det liberale partiet, Freie Demokratische Partei (FDP). For tiden deltar partiet i seks av delstatsregjeringene i Tyskland. Winfried Kretschmann ble i 2011 som den første fra partiet regjeringssjef i en tysk delstat, Baden-Württemberg. Partiet står tradisjonelt sterkest i den vestlige delen av Tyskland samt i Berlin.
I senere år (per 2014) har partiet i økende grad definert seg som et liberalt parti.

Internasjonal tilknytning

Bündnis 90/Die Grünen er medlem i den europeiske sammenslutningen av grønne partier, Det europeiske grønne partiet, en av føderasjonene i Global Greens, som i Norge er representert av søsterpartiet Miljøpartiet De Grønne.